b'\n_START_ARTICLE_\nTrihomonoza\n_START_SECTION_\nSimptomi\n_START_PARAGRAPH_\nTrihomonoza \xc4\x8desto poteka brez vidnih simptomov; zlasti mo\xc5\xa1ki zelo redko odkrijejo oku\xc5\xbebo, pri \xc5\xbeenskah pa je okoli 20\xc2\xa0% oku\xc5\xbeb neopa\xc5\xbeenih.\n_START_SECTION_\n\xc5\xbdenske\n_START_PARAGRAPH_\nSimptomi se pojavijo (\xc4\x8de se) po 5\xe2\x80\x9328 dneh po oku\xc5\xbebi. Oku\xc5\xbeba se ka\xc5\xbee s pojavom rumenozelenega, penastega in smrde\xc4\x8dega izcedka iz no\xc5\xbenice, ki ga lahko spremljajo srbenje, peko\xc4\x8di ob\xc4\x8dutki in/ali bole\xc4\x8dina v podro\xc4\x8dju spolovila. Lahko se pojavijo tudi bole\xc4\x8dine ob spolnih odnosih (disparevnija) in peko\xc4\x8di ob\xc4\x8dutki med mokrenjem. Pri nekaterih bolnicah se pojavi samo blag izcedek iz no\xc5\xbenice, \xc5\xa1tevilne pa so asimptomatske (brez simptomov) prena\xc5\xa1alke oku\xc5\xbebe. Pri okoli dveh tretjinah bolnic pride do nastanka edema, vnetja, celi\xc4\x8dne hipertrofije in metaplazije._NEWLINE_Bolezen je nevarna zlasti za nose\xc4\x8dnice, saj lahko povzro\xc4\x8di prezgodnji porod.\n_START_SECTION_\nMo\xc5\xa1ki\n_START_PARAGRAPH_\nPri mo\xc5\xa1kih so znaki oku\xc5\xbebe po navadi manj izraziti. Iz se\xc4\x8dnice se lahko pojavi prehoden penast, v\xc4\x8dasih gnojen izcedek, ob mokrenju se pojavijo peko\xc4\x8di ob\xc4\x8dutki. Vla\xc5\xbenost ob vhodu se\xc4\x8dnice in blago dra\xc5\xbeenje se navadno pojavita v zgodnjih jutranjih urah. Zapleti, kot sta epididimitis ali prostatitis, so redki.\n_START_SECTION_\nPrepre\xc4\x8devanje in zdravljenje\n_START_PARAGRAPH_\nKondomi zmanj\xc5\xa1ajo nevarnost oku\xc5\xbebe, vendar doslednih \xc5\xa1tudij o u\xc4\x8dinkovitosti uporabe kondomov pri prepre\xc4\x8devanju oku\xc5\xbebe s Trichomonas vaginalis \xc5\xa1e niso izvedli._NEWLINE_Pri zdravljenju z zdravili je u\xc4\x8dinkovit metronidazol peroralno, za \xc5\xbeenske priporo\xc4\x8dajo hkrati tudi klotrimazol intravaginalno.'